b'\n_START_ARTICLE_\nPropaganda\n_START_PARAGRAPH_\nPropag\xc3\xa1nda je javno na\xc4\x8drtno raz\xc5\xa1irjanje razli\xc4\x8dnih ideolo\xc5\xa1kih nazorov. Cilj propagande je vpliv na javno mnenje v politi\xc4\x8dnih, ekonomskih, psiholo\xc5\xa1kih in drugih okvirih. Ker je propaganda mnogokrat ena\xc4\x8dena tudi z manipulacijo, je v slab\xc5\xa1alnem smislu lahko pojmovana kot potvarjanje ali namerno prikrivanje (t. i.\xc2\xa0\xc2\xbbla\xc5\xbena propaganda\xc2\xab) dejstev.\n_START_SECTION_\nEtimologija\n_START_PARAGRAPH_\nIzraz izvira iz latin\xc5\xa1\xc4\x8dine in je bil izpeljan iz imena leta 1622 ustanovljene Kongregacije za evangelizacijo narodov znotraj Rimskokatoli\xc5\xa1ke cerkve, s tedanjim imenom Sacra Congregatio de Propaganda Fide. Namen kongregacije je bil sprva \xc5\xa1irjenje katoli\xc5\xa1ke vere v nekatoli\xc5\xa1kih de\xc5\xbeelah._NEWLINE_Kongregacijo so tedaj na kratko imenovali le Propaganda.   Po letu 1790 se je izraz propaganda za\xc4\x8del uporabljati tudi za prepri\xc4\x8devanje v krogih izven cerkve. V sodobnem pomenu se je izraz udoma\xc4\x8dil sredi 19. stoletja, ko so propagando kot sredstvo in na\xc4\x8din komunikacije ter manipulacije z javnostjo pri\xc4\x8deli uporabljati (in tudi zlorabljati) v politi\xc4\x8dne namene.'